《漂母岸》
唐代·崔国辅

泗水入淮处，南边古岸存。秦时有漂母，于此饭王孙。

王孙初未遇，寄食何足论。后为楚王来，黄金答母恩。

事迹遗在此，空伤千载魂。茫茫水中渚，上有一孤墩。

遥望不可到，苍苍烟树昏。几年崩冢色，每日落潮痕。

古地多堙圮，时哉不敢言。向夕泪沾裳，遂宿芦洲村。

作者简介：崔国辅，唐代诗人。吴郡（今苏州）人，一说山阴（今浙江绍兴）人。开元十四年（726）登进士第，历官山阴尉、许昌令、集贤院直学士、礼部员外郎等职。天宝十一载(752)，因受王鉷案牵连被贬为竟陵司马。与陆鸿渐交往，品茶评水，一时传为佳话。事迹散见《新唐书·艺文志四》、《唐诗纪事》卷一五、《唐才子传》卷二。国辅诗以五绝著称，深得南朝乐府民歌遗意。殷璠《河岳英灵集》云：“国辅诗婉娈清楚，深宜讽味。乐府数章，古人不及也。”原集至宋代已佚。